Dvorana Gradski vrt

**Sportska dvorana Gradski vrt** u Osijeku projektirana je kao višenamjenska nastavno sportska dvorana s pet glavnih dvorana te pomoćnim i pratećim sadržajima. Svoju promociju doživjela je održavanjem Svjetskog prvenstva u rukometu 2009. godine. Kao jedan od glavnih sklopova na prostoru budućeg sportsko-rekreacijskog kompleksa *Gradskog vrta*, svojim vanjskim i unutarnjim oblikovanjem postala je novi urbani znak, a položajem i formom pridonosi novoj vizualnoj kvaliteti južnog ulaza u grad kao i cjelokupnoj slici grada Osijeka.

Pristupni trg sa glavnim stubištem na sjevernoj strani dvorane te vodena ploha i spiralna skulptura - fontana fokusiraju događanja središnjeg dijela cijelog sportskog kompleksa. Prostor između gradskog stadiona i sportske dvorane – aleja sportaša - svojim urbano-parkovnim oblikovanjem nadovezuje se na glavni pristupni trg te kao suvremeni i aktivan javni gradski prostor pruža različite mogućnosti odmora, druženja, boravka i rekreacije svim građanima Osijeka.

Sportska dvorana je oblikovno i funcionalno podijeljena u dva osnovna međusobno povezana volumena. Okrugli valjkasti volumen je oblikovni element prepoznatljivosti koji svojom formom naglašava pokret, akciju i dinamiku sporta i na njega se nastavljaju horizontalne plohe svih ostalih prostora.

Dvorana je službeno otvorena 28. prosinca 2008., prijateljskom utakmicom rukometnih reprezentacija Hrvatske i Rusije, koja je završila 27:26 (17:10) za Hrvatsku.

## Nivoi
* prizemlje – nivo ± 0,00 (dvorane A, C, D, G, H, sauna, bazen, garderobe, sanitarije, sportska medicina, trgovine, lokali, poslovni i ugostiteljski sadržaji, tehnika, osoblje, itd.)
* 1. etaža – nivo +5,00 (dvorana B, gledatelji, klupske prostorije, v i p, press, caffe, ulazni hodnici, galerije, sanitarije itd.),
* 2. etaža - nivo +9,00 (atletski tunel (F), tehnika, osoblje, itd.)
* 3. etaža - nivo +12,00 (galerija sa komentatorima, režijom, tv i sl., tehnika)
Ukupna bruto površina građevine je 18.590 m2.

Glavne sportske površine koje se nalaze u pet odvojenih dvorana te dodatni prostori za trim, fitness i saunu sa malim bazenom funkcionalno su podijeljene u nekoliko specifičnih zona i nivoa.

## Dimenzije dvorana
* velika dvorana (A - 35x50 m)
* male dvorane (C, D - 2 x 22x16 m)
* teretana (G – 10,25x9,6 m)
* dvorana za trim i fitness (H – 9,2x9,6 m) i saune s bazenom (18,5x10,6 m) sa svim pratećim sadržajima garderoba, sanitarija, sportske medicine, doping kontrole itd., nalaze se na nivou prizemlja ±0,00. 
* prostor košarkaške dvorane (B - 30x32+10 m) nalazi se iznad malih dvorana, na nivou +5,00
* atletski tunel (F – 87x12 m) nalazi se u valjkastom dijelu građevine na nivou +9,00.

Dvorana A ukupno ima 3538 mjesta (2502 - fiksne tribine i 1036 - pomične tribine).
Dvorana B ukupno ima 1448 mjesta (1224 - fiksne tribine i 322+224 – pom. tribine).
U svakoj od dvorana C, D i F moguće je postaviti po cca 200 pomičnih mjesta za sjedenje.

Osim sportskih događaja ova će višenamjenska dvorana svojim oblikom, veličinom i funkcionalnom organizacijom omogućiti i odvijanje zabavnih, kulturnih i medijskih aktivnosti (izložbe, sajmovi, koncerti, modne revije, kongresi, festivali i sl.)

## Vanjske veze

* Informacije o objektu
* Dvorana Gradski vrt - galerija fotografija